钦定古今图书集成/明伦汇编/氏族典/第018卷 > 《宋赐李继捧姓名为赵保忠发明》
## 钦定古今图书集成/明伦汇编/氏族典/第018卷 > 《宋赐李继捧姓名为赵保忠发明》

尹起莘

古人于族类最明，宗法最谨，故郭崇韬拜郭子仪冢，
妄认宗裔，君子讥之。历考三代以降，赐姓者绝无。自
汉高西都关中，以娄敬为郎中，赐姓刘氏，嗣是因袭
之弊，久不能改。於乎！尊宠臣下，怀绥远人，在乎丰其
廪禄，厚其恩信，如斯而已矣，赐其姓名，奚足齿哉！太
宗因继迁之叛，命继捧复镇夏州，固已失策，况赐以
姓名，尤为可耻。厥后继迁请降，亦赐姓名，则帝待李
氏兄弟可谓至极，宜乎赤心以报帝也。未几，相继叛
亡，卒为边患，太宗亦无如之何。然则以天子至贵之
姓，而下赐叛逆之人，宁不有愧于心乎？及其跋扈不
服，始命削其姓名，噫亦晚矣。后之君子，合前后所书
观之，始足以知书法之深意云。